На основу члана 44. Закона о култури („Службени гласник Републике Србије“, број 72/09, 13/16, 30/16 и 6/2020), члана 37. Статута Града Ниша ("Службени лист Града Ниша", број број 88/08,143/16 и 18/2019) и члана 15. Одлуке о оснивању Народне библиотеке „Стеван Сремац“ Ниш ("Службени лист града Ниша", број 2/11, 115/16 и 99/2020)

 Скупштина Града Ниша на седници одржаној \_\_\_\_\_\_\_\_\_\_\_\_\_\_ донела је

**Р Е Ш Е Њ Е**

 I **ДАЈЕ СЕ САГЛАСНОСТ** на Програм рада Народне библиотеке „Стеван Сремац“ Ниш за 2021. годину, број 01-1752/20 који је донео Управни одбор ове установе, на седници одржаној 22.12.2020. године.

 II Програм рада Народне библиотеке „Стеван Сремац“ Ниш за 2021. годину реализоваће се у складу са Финансијским планом ове установе за 2021. годину.

 III Решење доставити установи Народна библиотека „Стеван Сремац“ Ниш у Нишу, Градској управи града Ниша - Секретаријату за културу и информисање и Секретаријату за финансије.

Број:

У Нишу,

**СКУПШТИНА ГРАДА НИША**

Председник

 **Бобан Џунић**

***О б р а з л о ж е њ е***

 Управни одбор Народне библиотеке „Стеван Сремац“ Ниш, на седници одржаној 22.12.2020. године донео је Програм рада Народне библиотеке „Стеван Сремац“ Ниш за 2021. годину, број 01-1752/20 и доставио га Секретаријату за културу и информисање у даљу надлежност.

У складу са својом мисијом и визијом, Народна библиотека „Стеван Сремац“ ће и у 2021. години промовисати исте вредности, а то су: орјентисаност и приближавање корисницима, уређивање виртуелног начина комуникације, окретање ка дигиталним медијима, друштвеним мрежама, он-лајн платформама и радионицама које ће у раду библиотеке бити све присутније. Обогаћивање фондова новим насловима, промовисање књига, писмености, читања и доживотног учења, доступност и поузданост информација, отворена и слободна комуникација, подизање културне свести, усмереност ка активној професионалној домаћој и међународној сарадњи, одговорност према Заједници биће и даље циљви ове установе.

За 2021. годину, Народна библиотека „Стеван Сремац“ планира набавку око 10.500 нових књига. Планирана набавка књига куповином је око 7.000 књига, односно око 2.500 нових наслова, а поклоном око 3.500 књига. Из Откупа Министарства културе и информисања РС очекује се допуна фондова са око 2.000 књига, а кроз поклон разних дародаваца још 1.500 књига.

У наредној години, Одељење за маркетинг и културне програме, уз праћење епидемиолошке ситуације и поштовање прописаних мера, планира низ књижевних промоција, изложби, уметничких вечери, предавања из различитих области, филмских и видео пројекција, приредби и манифестација, излазак ван простора библиотеке (библиотека на базену, банкомат књига на различитим локацијама). У 2021.години, у плану је и једна електронска изложба. Такође планира се и сарадња са Српском академијом наука и уметности, кинеским институтом Конфучије, Француском и Америчком амбасадом, Амбасадом руске федерације у Србији, Народном библиотеком Србије, Копненом војском Србије, Епархијом нишком и многим угледним институцијама. Активна сарадња са Народним музејoм, Нишким културним центром, Студентским културним центром, Народним позориштем, Позориштем лутака, Галеријом савремене ликовне уметности, основним и средњим школама, Геронтолошким центром, Казнено поправним заводом у Нишу, ЈКП Медијана, Аеродром Ниш ће се наставити и унапредити.

Недостатак простора представља ометајући фактор у развоју и унапређењу библиотечко-информационе делатности и саме институције очекивања су да ће се у наредној години озбиљније приступити решавању овог проблема.

Чланом 33. Одлуке о буџету Града Ниша за 2021. годину („Службени лист Града Ниша“, број 114/20) прописано је да „Директни корисници буџетских средстава, који су у буџетском смислу одговорни за кориснике буџетских средстава, врше расподелу средстава индиректним корисницима у оквиру својих одобрених апропријација“. Градска управа града Ниша - Секретаријат за културу и информисање, дала је сагласност на Финансијски план Установе, који је у циљу целовитог сагледавања Програма достављен у прилогу.

Имајући у виду да је Програм сачињен у складу са законом, прописима Града и циљевима оснивања Установе, предлаже се доношење решења о давању сагласности на Програм рада Народне библиотеке „Стеван Сремац“ Ниш за 2021. годину.

  **СЕКРЕТАР**

 **Александра Радосављевић**